Plakaterne er trykt og hængt op. Og også i aviserne er annoncerne begyndt at dukke frem. Mandag den 12. november skulle der have været topduel mellem de to nordjyske politiske sværvægtere på Nordjyllands Idrætshøjskole i Brønderslev. - Jeg er socialdemokratiets spidskandidat i Brønderslev-kredsen. Hvis Lene Espersen skal møde nogen socialdemokrat her, bliver det mig, siger Ole Christensen til TV2/NORD. Det er Lene Espersens konservative bagland, der har taget initiativ til topduellen. Orla Hav og hans kredsformand i Aalborg Nord har hele tiden bakket op om idéen. Nu er man noget overrasket over, at Ole Christensen helt stringent vil holde sig til socialdemokraternes etiske regler om ikke at gå over hinandens valgkreds-grænser. Det er der ellers kutyme for at man gør - bare man underretter hinanden. - Så sent som i går var den socialdemokratiske Rasmus Prehn inde i vores valg-kreds uden vi havde indvendinger imod det. Jeg ved ikke rigtig hvad, der stikker under, siger Ole Flyvbjerg, kredsformand i Aalborg Nord. Justitsminister Lene Espersen er meget forundret over balladen hos socialdemokraterne: - Det er da for sølle, at jeg ikke kan møde Orla Hav uden for hans egen valgkreds. Det er helt kommunistisk det her, siger hun. Hvor topduellen nu skal flyttes hen er uvist. Sandsynligvis bliver det på Nørresundby Gymnasium - i Orla Havs egen valgkreds. Her var begge kandidater i øvrigt med til valgmøde tirsdag morgen. Orla Hav siger til TV2/NORD, at han kun kan respektere Ole Christensens beslutning. Han erkender, at der findes et sæt etiske spilleregler, men henviser i øvrigt til sin kredsformand.

Opsummering:
Politisk topmøde i Brønderslev mellem to af Nordjyllands meste kendte folketingskandidater stoppet af socialdemokratisk folketingskandidat. Ole Christensen vil ikke finde sig i at partikammeraten, regionrådsformand Orla Hav, skal duellere med den konserva